# KVELDSBØNN

Denne ordningen kan brukes både på hverdager og på søndager, også som forordnet aftensang.

For øvrig, se de innledende rubrikkene for morgensang.

Bibeltekstene i denne ordningen er hentet fra Bibel 2024 og Fadervår er fra 2011.

### Innledning

Enten A

**L** | I Faderens og Sønnens og Den Hellige Ånds navn.

**M** | **Amen**.

Eller B

**L** | Gud, kom meg til redning.

**M** | **Herre, skynd deg til min frelse.**

**L** | Ære være Faderen og Sønnen og Den Hellige Ånd,

**A** | **som det var i begynnelsen, så nå og alltid**

**og i all evighet. Amen. Halleluja.**

### Kveldssalme

Eller en salme som svarer til dagens karakter eller til kirkeårstiden.

Her kan følge

### Syndsbekjennelse

**L** | La oss bøye oss for Gud og bekjenne vår synder.

Liturgen kneler, vendt mot alteret.

Menigheten kan knele i benkene, der forholdene ligger til rette for det.

Enten A

****A**** | Vi bekjenner for deg, hellige Gud,

at vi ofte og på mange måter har krenket deg

med tanker, ord og gjerninger

og er skyldige til dom og straff.

Se til oss i barmhjertighet,

og tilgi oss våre overtredelser for Jesu Kristi skyld.

Eller B

****A**** | Gud, vær meg synder nådig!

Jeg har krenket deg og sviktet min neste

- med tanker og ord,

med det jeg har gjort,

og med det jeg har forsømt.

Tilgi meg mine synder for Jesu Kristi skyld.

Skap i meg et rent hjerte,

og gi meg kraft til nytt liv ved din Hellige Ånd.

### Bibelsk salme

En tillitssalme fra Salmenes bok.

### Tekstlesning

Tekstlesningen innledes med

Det står skrevet ...

Tekstlesningen avsluttes med

Slik lyder Herrens ord.

Her kan følge en svarsalme, se Norsk Salmebok 933ff.

Etter tekstlesningen og eventuell svarsalme kan det være stillhet. Deretter følger eventuelt

### Kort tekstmeditasjon

### Simeons lovsang NUNC DIMITTIS

**L** | Herre, nå lar du din tjener fare herfra i fred,

slik som du har sagt.

**M** | **Med egne øyne har jeg sett din frelse,**

**som du har beredt for alle folkenes åsyn,**

**L** | et lys som blir til åpenbaring for hedningene

**M** | **og til ære for ditt folk, ditt Israel.** Luk 2,29-32

**A** | **Ære være Faderen og Sønnen og Den Hellige Ånd,**

**som det var i begynnelsen, så nå og alltid**

**og i all evig et. Amen.**

### Bønn

Enten A

**L** | La oss alle be.

Kollektbønn

**M** | **Amen**.

Eller B

**L** | La oss be.

Herre, vår Gud og Far, vi takker deg, fordi du har skapt lyset og dagen. Vi ber deg: Bli hos oss nå når dagen heller, og vern oss mot mørket og den onde fiende. La oss her på jorden leve i din kjærlige omsorg og engang på den siste dag komme inn til den evige hvile og fred. Ved din Sønn Jesus Kristus, vår Herre.

**M** | **Amen**.

Deretter kan en fortsette slik:

**L**| La oss fortsatt be, høyt eller stille.

Den som ber høyt, avslutter med

Gud, vi ber deg.

**M** synger | **Herre, hør vår bønn**.

### Herrens bønn

****A**** fremsier eller synger | Vår Far i himmelen!

La navnet ditt helliges.

La riket ditt komme.

La viljen din skje på jorden slik som i himmelen.

Gi oss i dag vårt daglige brød,

og tilgi oss vår skyld, slik også vi tilgir våre skyldnere.

Og la oss ikke komme i fristelse,

men frels oss fra det onde.

For riket er ditt

og makten og æren i evighet.

Amen.

En kan også bruke [Fadervår fra 1978](https://ressursbanken.kirken.no/globalassets/ressursbanken/gudstjeneste%20og%20liturgi/bønner/fader%20vår/fadervår%201978-85.pdf) eller [Fadervår fra 193](https://ressursbanken.kirken.no/globalassets/ressursbanken/gudstjeneste%20og%20liturgi/bønner/fader%20vår/fadervår%201930-38.pdf)0

### Overgivelse i Guds hender

**L** | I dine hender, Herre Gud, overgir jeg min ånd.

**M** **| I dine hender, Herre Gud, overgir jeg min ånd.**

**L** | Du forløser meg, Herre, du trofaste Gud.

**M** | **I dine hender, Herre Gud, overgir jeg min ånd**. Sal 31,6

**L** | Ære være Faderen og Sønnen og Den Heliige Ånd.

**M** | **I dine hender, Herre Gud, overgir jeg min ånd.**

Dette leddet kan synges, se Norsk Salmebok 936.

### Avslutning

Enten A

**L** synger vendt mot menigheten | La oss prise Herren.

**M** reiser seg og synger | **Gud være lovet. Halleluja. Halleluja. Halleluja.**

Eller B

**L** vendt mot menigheten | Herren være med dere.

**M** reiser seg | **Og med deg være Herren.**

**L** | Vår Herre Jesu Kristi nåde,

Guds kjærlighet og Den Hellige Ånds samfunn

være med dere (oss) alle.

**M** | **Amen**.

Her kan følge

### Postludium